王書記以近詩三篇相示各摭其意以詩賡之 呈景仁
作者：司馬光
朝代：宋

paragraphs: 劍山中斷融爲川，清江雙流鬰迴旋。
溝塍阡陌粲如繡，香秔紫芋皆良田。
地靈物秀氣淑美，由來衮衮生英賢。
朝家文明所及遠，於今臺閣尤蟬聯。
獵纓鳴佩走聲望，出入金馬如雲煙。
奈何應辰獨壈坎，華髮未得離賓筵。
璵璠懸黎已爲寶，結綠豈得偏棄捐。
願君彈冠自重惜，邑人行誦子虛篇。